Çavuşoglu Seredana Îsraîl Herema Fîlistînê Dike

Çavuşoglu dibêje ku piştgirîya Tirkîyê ya bo doza Filistînê bi tevahî ji pêvajoya têkilîyên me yên bi Îsraîlê re, serbixwe ye. 
Wezîrê Derve yê Tirkîyê Mevlut Çavuşoglu îro Sêşemê dest bi serdaneke du rojî bo herema xweser ya Fîlistîn û Îsraîlê kir; ev serdana yekê ya karbidestekî payebilind yê Tirk ya piştî zêdetirî deh salan e. Çavuşoglu bi hevtayê xwe yê Fîlistînî Rîyad El Malikî li bajarê Ramallah ya Kenara Rojava re hevdîtinek pêk anî. Çavuşoglu piştî hevdîtinê ji rojnamevanan re dîyar kir ku piştgirîya Tirkîyê ya bo Fîlistîn ger têkiliyên wan bi Îsraîlê re baş bin jî wê kêm nebe. " Piştgirîya me ya bo doza Filistînê bi tevahî ji pêvajoya têkilîyên me yên bi Îsraîlê re, serbixwe ye, " Çavuşoglu got. Çavuşoglu îro wê bi Serokê Filistînê Mahmud Abbas re bicive û roja Çarşemê jî bi wezîrê derve yê Îsraîlê Yair Lapid û wezîrê turîzmê Yoel Razvozov re hevdîtinan bike. Li ber e ku Çavuşoglu herwiha serdana Mizgefta El-Aqsa ya li Qudsê jî bike. Pevçûnên vê dawîyê yên di navbera Fîlistîniyan û polîsên Îsraîlî de li qada ku hem bo Misilman û hem jî bo Cîhûyan pîroz e, alozîya li herêmê zêde kir. Wezîr Çavuşoglu anî ziman ku agahdarîyên pevçûnan Tirkîye aciz kiriye. "Jibo hemû Misilmanan girîng e ku pîrozî û statûya Aqsayê were parastin," Çavuşoglu got. Wezîrê Derve yê Fîlîstînê Rîyad El Malikî serdana Çavuşoglu wek dîrokî bi nav kir û got ku di navbera Tirkîye û Fîlistînîyan de îror Sêşemê 9 peymanên hevkarîyê hatine îmza kirin. "Tiştên ku me bihîstin helwesta me û pêyvajoya bidestxistina azadî û serxwebûnê xurt kirin," Malikî got. Danûstandinên aştîyê yên di navbera Îsraîl û Fîlîstîniyan de yên bi navbeynkarîya Amerîka ku bi armanca avakirina dewleteke serbixwe ya Filistînê li Qudsa Rojhilat, Kenara Rojava û Gazzeyê di 2014’an de têk çûbûn û ji wê demê vir ve her du alî hevdîtinên cidî nekirine. Îsraîl û Tirkîye bo normalkirina têkilîyên xwe ser warê enerjîyê disekinin ku wekî qadek bingehîn ya hevkarîyek potansîyel derdikeve pêş. Peywendîyên di navbera Tirkîyê û Îsraîlê de - ku demekê hevalbendên herêmî yên nêzîk bûn - di bin seroktîya Erdogan de, ku rexnegirek eşkere ya sîyaseta Îsraîlê yên li hember Filistînîyan e, têk çûbûn. Herî dawî Tirkîyê 2018'an de balyozê xwe ji Îsraîlê vekişandibû, piştî ku Amerîkayê balyozxaneya xwe veguhestibû Qudsê. Îsraîlê jî hevdem jiber vê yekê balyozê xwe ji Tirkîyê kişandibû.